Anne Valentina Berthelsen (SF), 2023-05-02:
Tak for ordet.
Det er jo svært egentlig at vide, hvor man skal starte henne.
Det er en radikalt forandret verden, som vi står i efter Ruslands invasion i Ukraine, også set med danske og med nordiske briller.
Det tror jeg ikke der er nogen herinde i salen der er i tvivl om.
Det kræver et meget stærkere samarbejde, end vi hidtil har haft, om forsvar, om at imødegå truslen, især fra Rusland lige nu, men sådan set også på længere sigt andre steder fra, og om vores operative samarbejde, vores kapaciteter og vores beredskab.
Jeg kunne ønske mig lige nu, at Sverige ligesom Finland var blevet medlem af NATO.
Det er desværre ikke tilfældet.
Der var engang, hvor Sverige og Finland var så bange for Rusland, at de ikke turde melde sig ind i NATO, og nu er de blevet så bange for Rusland, at de ikke tør andet.
Heldigvis har vi jo fået Finland med, og det tror jeg bliver afgørende for vores nordiske forsvarssamarbejde, for Finlands formåen på forsvarsområdet og især den økonomi, som følger med, er med til at gøre noget ved, hvad Norden kan internt i NATO.
Det er med til at styrke vores muligheder for at koordinere vores forsvarssamarbejde, som jo selvfølgelig allerede er formaliseret i NORDEFCO, men som nu på helt andre måder kan udnyttes og bringes til at nå sit fulde potentiale.
Det betyder også, at vi selvfølgelig fra dansk side skal gøre alt, hvad vi kan, i samarbejde med de andre nordiske lande for at hjælpe Sverige ind i NATO.
Adfærden fra Erdogan er uacceptabel, og forhåbentlig kan vi få bugt med hans magtspil.
Indtil da skal vi udnytte de muligheder, vi har, og det er jo bl.a. NORDEFCO.
I det, som vi har fået udsendt fra ministeren til den her redegørelsesdebat, er det jo sådan set
meget fint beskrevet, hvad det er for nogle samarbejdsmuligheder, vi har i forvejen: Det er det operative samarbejde; det er samarbejdet om materielindkøb; strategisk koordination af, hvad det er for nogle kapaciteter, vi skal erhverve os, og hvordan de skal spille sammen; det er forsyningssikkerhed; og opbygningen af en forsvarsindustri, selvfølgelig på europæisk plan, men også i Norden; det er sikring af kritisk infrastruktur; det er øvelser; og også medvirken i et permanent forøget beredskab langs grænsen til Rusland.
Vi har jo et særligt ansvar to steder i Norden.
Vi har et særligt ansvar i Baltikum, hvor vi har tætte allierede, ikke mindst i Letland, som Danmark nu i dag sender flere soldater til, og hvor man løfter opgaven med det øgede NATO-beredskab på fornemste vis.
Og koordinationen i NATO og uden for NATO om, hvordan vi passer på Baltikum, tror jeg kan blive meget stærkere, ikke mindst i regi af NORDEFCO.
Jeg ved jo selvfølgelig ikke, hvad det er, der er blevet indstillet fra forsvarskommandoernes side i NORDEFCO, herunder fra Danmark, men kunne man forestille sig en nordisk forsvarskommando, ikke nødvendigvis i regi af NATO, især ikke så længe Sverige ikke er med, men så måske lidt som JEF i et samspil mellem NORDEFCO og NATO, hvor vi samarbejder med de kapaciteter og den økonomi, som vi står så meget stærkere med på forsvarsområdet, ikke mindst nu, hvor Finland er kommet med i NATO, og at sætte den i spil i at passe på Baltikum?
Jeg ved det ikke, men jeg synes, det er værd at undersøge.